**Tájékoztató a „Nyári diákmunka” központi munkaerő-piaci program indításáról**

A korábbi évek programjainak tapasztalatait felhasználva a Pénzügyminisztérium 2019. évben ismételten meghirdeti a „Nyári diákmunka” programot.

1. **A program célja**

A program – prevenciós jelleggel – már diákkorban elő kívánja segíteni a fiatalok munkához jutását, és ezzel a korai munkatapasztalat szerzés mellett a jövedelemszerzés lehetőségét is biztosítja. Másrészt a nyári időszakban keletkező munkaerőhiányos terülteken kíván munkaerőt biztosítani.

1. **A program célcsoportja**

A program célcsoportjába azok a nappali tagozaton tanuló diákok tartoznak, akik a program kezdő időpontjában már betöltötték a 16. életévüket és a program befejezésekor még nem töltik be a 25. életévüket, ezen túlmenően közvetítést kérőként kérték nyilvántartásba vételüket, és a foglalkoztatásra irányuló, vagy vállalkozási jogviszonnyal nem rendelkeznek.

1. **A program elemei**

**Munkaerő-piaci szolgáltatások és a bérköltség+szociális hozzájárulási adó támogatás**

A kerületi hivatal foglalkoztatási osztálya a program keretében a közvetítést kérőként regisztrált diákok számára általános és a helyi sajátosságokra is kitérő munkaerő-piaci információt nyújt. Ezt követően a beérkezett munkaerőigények alapján az esélyegyenlőségi szempontok figyelembevételével munkaközvetítést végez a legoptimálisabb elhelyezés érdekében.

A program keretében a munkaadók számára a célcsoportba tartozó személyek munkaviszony keretében történő foglalkoztatása esetén a munkabér és a ténylegesen megfizetésre kerülő szociális hozzájárulási adó együttes összegének az alábbiakban meghatározott %-a támogatható:

1. **Önkormányzati diákmunka:** A programban a foglalkoztatást biztosító és így támogatható munkáltató a területi, települési önkormányzat és önkormányzati alaptevékenységet végző intézménye, továbbá egyházi jogi személy lehet, ebben az esetben a munkabér és a ténylegesen megfizetésre kerülő szociális hozzájárulási adó együttes összegének 100%-a kerül megtérítésre, **maximum napi 6 órás** foglalkoztatás támogatható.
2. **Diákmunka a mezőgazdaság, a turizmus és vendéglátás területén:** A felmerülő ágazati munkaerőhiány kezelése érdekében a mezőgazdasági és a vendéglátás területén is lehetőség nyílik a program keretében diákok foglalkoztatására, akik munkaviszonyban történő alkalmazása esetén **legfeljebb napi 8 órás** foglalkoztatás támogatható. A munkabér és a kapcsolódó hozzájárulási adó együttes összegének 75%-a kerül megtérítésre, legfeljebb 2 hónap időtartamra. A fennmaradó bérköltséget és járulékait a foglalkoztatónak kell viselnie.

A program keretében **legfeljebb 2 hónap időtartamra**, önkormányzati foglalkoztatás esetén maximum **napi 6 órás** foglalkoztatás támogatható. Diákmunka a mezőgazdaság és vendéglátás területén **legfeljebb 8 órában** foglalkoztatható, de ugyanúgy 6 óra támogatható 100 %-ban, mint az önkormányzatok esetében. Ez utóbbi esetében a fennmaradó bérköltséget és járulékait a foglalkoztatónak kell viselnie.

A támogatás megállapítása során havi munkabérként a **szakképzettséget igénylő munkakör esetében 146.250** **Ft/fő/hó, szakképzettséget nem igénylő munkakör esetében pedig 111.750** **Ft/fő/hó összeg vehető figyelembe**, amely összegen felül kerül megtérítésre a szociális hozzájárulási adó. A napi 6 óránál rövidebb munkaidőben történő foglalkoztatás esetén a támogatási összeg arányosan csökken.

1. **A támogatás időtartama**

**A program 2019. június 01-től 2019. augusztus 31-ig tart**. A program keretében kötelezettséget vállalni csak a 2019. július 01 - 2019. augusztus 31. közötti időtartamban kezdődő és befejeződő foglalkoztatásra vonatkozóan lehet. Tekintettel a program nyári időtartamára, áthúzódó kötelezettségvállalásra értelemszerűen nincs lehetőség.

Figyelemmel az Eügyintézési tv. 9. § (1) bekezdés a) pontjára, amennyiben a munkáltató gazdálkodó szervezetnek minősül, elektronikus ügyintézésre köteles. Az elektronikus ügyintézésre köteles ügyfél a kérelmet kizárólag elektronikus úton nyújthatja be, melyre az általános célú elektronikus kéreleműrlap szolgáltatás (ePapír szolgáltatás) ad lehetőséget az következők szerint:

Az ügyfél a <https://epapir.gov.hu> oldalon – bejelentkezést (azonosítást) követően, Cégkapu szolgáltatáson keresztül – kiválasztja a megfelelő témacsoportot, ügytípust, valamint a címzettet az alábbiak szerint

TÉMACSOPORT: Kormányhivatali ügyek

ÜGYTÍPUS: Foglalkoztatási támogatások, közfoglalkoztatás és egyéb állami foglalkoztatási feladatok

CÍMZETT: az illetékes járási/fővárosi kerületi hivatal

A „LEVÉL TÁRGYA” mezőben a program megnevezését („Nyári diákmunka 2019.”) kell feltüntetni. Ezt követően a teljes dokumentációt (kérelem nyomtatvány, mellékletek) csatolni kell. A csatolt dokumentumokat az Eügyintézési tv., illetve az E-Vhr. szerinti elektronikus aláírással kell ellátni vagy az azonosításra visszavezetett dokumentumhitelesítés szolgáltatás (AVDH) útján hitelesíteni. <https://niszavdh.gov.hu>

A „LEVÉL SZÖVEGE” mezőben az ügyfél nevét/megnevezését, székhelyének címét szükséges feltüntetni.

FIGYELEM! A személyi jövedelemadóról szóló 1995. évi CXVII. törvény 3. § 18. pontja alapján, továbbá tekintettel a Magyar Agrár-, Élelmiszergazdasági és Vidékfejlesztési Kamaráról szóló 2012. évi CXXVI. törvény 2. §-ára tekintettel a mezőgazdasági őstermelő nem minősül elektronikus ügyintézésre köteles jogalanynak, így esetében – amennyiben nem elektronikus úton nyújtja be kérelmét – az útmutató iratmintáit a papír alapú ügyintézés szabályai szerint kell alkalmazni. Az elektronikus ügyintézésre nem köteles ügyfél (őstermelő) postán vagy személyesen is benyújthatja kérelmét.

Részletes felvilágosításért forduljon az illetékes kerületi hivatal foglalkoztatási osztályának munkatársaihoz, illetve kérjük, olvassa el a részletes tájékoztatót! A támogatás igényléséhez szükséges kérelem és egyéb dokumentációk a <http://fovaros.munka.hu> oldalról letölthetők.

Budapest, 2019. május 14.

(BFKH)